XI “Нәүрүз” Халыкара театр фестивале Казанда 3-7 июнь көннәрендә узачак 

	Быел Казанда 3-7 июнь көннәрендә Төрки халыкларның “Нәүрүз” Халыкара театр фестивале узачак. Фестиваль унберенче тапкыр дөньяның төрле почмакларыннан төрки театрларны җыячак.	 “Нәүрүз”нең төп программасында төрки дөнья театрларының танылган драмалары, курчак театрлары спектакльләре һәм традицион урам-мәйдан форматындагы спектакльләр тәкъдим ителәчәк. Төп программадан тыш, фестивальнең кунаклар әзерләгән программасы киңәйтеләчәк. Бу өлештә урам тамашалары һәм төрки халыкларның милли үзенчәлеген чагылдырган театраль концертлар күрсәтеләчәк.

“Нәүрүз” фестивале һәрвакыт дөнья театр сәнгатенең күренекле вәкилләре булган кунаклары белән игътибарны җәлеп итә. Болар – “Литва даһие” Эймунтас Някрошюсның “Мено Фортас” театры, Лев Додин җитәкчелек иткән легендар Европа Театры, дөнья музыка сәнгате йолдызы, күренекле якут артисты Степанида Борисова... “Нәүрүз” тамашачыларын быел да үзенчәлекле программа һәм дөньякүләм танылу алган йолдызлар белән очрашу көтә.

Гадәттәгечә, катнашучы спектакльләргә Тәнкыйтьчеләр коллегиясе бәя бирәчәк.   

“Нәүрүз” фестивале беренче мәртәбә СССРның Театр эшлеклеләре берлеге карары белән 1989 елда Алма-Атада узган. СССР таркалганннан соң ел саен үткәрелә торган фестиваль 5 ел буе үткәрелмичә торган. “Нәүрүз” Татарстан Республикасы тырышлыгы белән 1998 елда торгызылды. Фестиваль Татарстан башкаласы Казанда 4 елга бер мәртәбә уздырыла башлады һәм Халыкара фестиваль статусын алды. 2009 елдан “Нәүрүз” фестивале ике елга бер тапкыр үткәрелә. 2010 елдан Фестиваль кысаларында “Нәүрүз” Халыкара театраль белем бирү форумы оештырыла. Форум көннәрендә актерлык, режиссерлык осталыгы, театр белеме, театр сәнгате өлкәсендә менеджмент буенча семинарлар, остаханәләр үтә.

“Нәүрүз”нең төп максаты – төркиләрнең, Россия төбәкләрендә яшәүче башка халыкларның һәм чит ил халыкларының театрлары арасындагы элемтәләрне ныгыту, театр сәнгатен баету. Фестивальне гамәлгә куючылар – Россия Мәдәният министрлыгы ярдәмендә Татарстан Мәдәният министрлыгы, Россия Театр әһелләре берлеге ярдәмендә Татарстан Театр эшлеклеләре берлеге, “ТЮРКСОЙ” төрки мәдәният һәм сәнгатне үстерү халыкара оешмасы.   

  

Камал театры

	№   |  	


